정조 22년
軍威縣監具得魯疏曰伏以臣跡犯逋慢恭竢鈇鉞猥蒙恩補轉罪爲榮無往而非洪造大德自量臣之人器實無方寸之長可備驅使之末況此災年殘邑百弊蝟集以臣空疎愚鈍殆若僬僥之於千斤終必僨誤顚沛上負終始罔極之恩下爲忘先忝厥之人臣自待罪以來寤寐憂懼不憚殫竭而不稱之才無望隨處剸理旣痼之弊實難自下彌綸晝思夜度左計右量惶汗沾衣莫省攸爲第伏見諸邑應旨疏批下者無瘼不擧有言必納如傷之仁察邇之德孰不爲之欽仰頌祝也哉此實千一之會也臣雖不敢以侍從自居若顧念私意有懷莫暴則是眞辜恩也負國也臣雖無狀豈忍爲此哉民情之倒懸邑事之叢脞有不可勝言亦不敢煩瀆而其中最急且大者不敢不仰陳以冀垂察焉噫弊之急且大者有四而臣之所欲請者有五其一還穀也其二軍丁也其三寺奴婢也其四上納木布也其五殖財設庫也還穀本縣所在各衙門秋等元別會各穀摠數二萬六百十四石零內除甲寅丁巳兩年停退條二千一百四十五石則見在糶糴之中者當爲一萬八千四百六十九石零而自癸丑年未捧流來反作至爲一萬一千二百十七石零見今實數只是七千二百五十二石零以其所有較諸所無僅存得三之一莫重國穀許多逋欠萬萬驚心臣自反庫之日按簿覈實刻期督徵吏奴逋則已捧者爲一千九十三石當捧者爲一千二百餘石此外二千一百五十餘石擧是無室無族便同丐乞而民逋六千七百六十餘石幾皆貧窮又多流亡雖至剝椎亦無奈何況此今年穡事大失望秋田而黍粟木綿之外豆太唐稷居半未實畓而早稻灌漑之外所謂晩移全無掛鎌已自滌場之時多有懸罄之歎幾乎無村不然歲歉如此民窮如此今年七千包新分亦無準捧之望況彼萬餘斛舊逋安能索毛於龜背乎雖日加刑杖侵及隣族其勢必至於流亡竝與新還而難捧臣多般思量不知所爲見今公家蓄積連年發散內外府庫太半空虛臣所以居常深憂者今若有私自拮据之道豈敢爲冒昧煩陳之計而實狀如右收拾無望惟有限年之策可紓一分民力臣愚死罪以爲今此八千九百餘石穀物限五年分排自己未至癸亥每年納一千七百八十石零則畢竟國穀自有準捧之道目下民情亦免流散之患矣臣取考本縣軍籍則兵曹步兵餘丁一百八十五御營軍保四百三十九禁衛軍保一百十二訓局砲保二百二十五均廳選武六十司饔院保五工曹匠保一掌樂院保十九巡營各色軍三十一良餘軍一百十五兵營各色軍二十一各鎭水軍一千三百二十三餘射夫五十五中營作領軍官二十一架山守堞軍官一百十三本縣束伍各色軍八百八藥保八十稅米匠七別武士竝保二十五合各軍實摠三千六百四十五名而黃白流亡至於四百四十八名閑丁漏戶多方搜括而所得甚少代充無路蓋元戶二千二百八十三戶內除應頉一千七十三戶則應役實戶爲一千二百十戶而軍丁則多至三千六百四十五名以是之故所重校宮旣無募屬官吏保人亦皆充入閑丁之難得從可以類推矣一室之內或至四父子納布一人之身亦或二三役兼帶或有生子未滿百日而願充歇役者卽以髧髮稍長則入於苦役故也蓋自一歲二歲而見充以至七十八十而不免官無代定之路民無蒙頉之望今欲査櫛牽補其道誠無由矣臣謹按道內軍籍以其元戶較諸役摠則如昌原靑松淸道新寧盈德英陽安義等邑民多軍少以一戶而計一丁尙餘二千戶或至千餘戶而若尙州則元戶爲一萬八千六百七十九戶軍摠爲一萬三千四百五十三名若宜寧則元戶爲八千四百二十戶軍摠爲六千九十七名其在朝家綜核之政列邑均平之道宜乎減此加彼移多就寡矣臣愚死罪以爲令道臣本縣軍丁限四百名參量分排於尙州等有裕之邑則在諸邑無偏重之患在本縣祛膏肓之疾矣至於義僧番錢架山軍官亦是切急之弊而丁口稍足則自可釐革臣不敢一一陳聞重添瀆擾之罪矣寺奴婢事近來設弊者以是爲第一痼瘼無年不登於公車文字本縣所在者亦豈有異同而揆以常理竊有可疑者蓋本縣在案之數奴爲六十九口婢爲九十三口矣幾十年生聚者必遍滿境內然而奴婢之名賤惡之甚者也一入宣頭之案則雖至百歲之久賤名莫洗鄕黨不齒故男不得娶女不得嫁甚至於換改父母之名姓亦或有冒錄他人之系譜惟恐謀避之不巧不顧倫常之至重原籍者溯其譜則左拗右肱而幾皆良丁幼學流亡者追其蹤則朝東暮西而殆同捕風捉影所以有死而無生名存而實無一百六十二口中實居本縣者奴六口婢八口只有此十四口而其餘或奸僞百端而影響莫尋或流離四隣而指徵無所每當收貢之時爲首族次知者不在獄中囚首則輒於街上頓足其應貢之木爲六十九匹雜費之錢爲一百十六兩矣以其所見所言觀之則尺布分錢似無出處雖云徵族而其族至少其勢至窮何以辦此百兩之錢一同之木哉年復年來未嘗分尺闕納而爲其首族者亦依舊支保此必有中間曲折而臣之所嘗疑者也合下可矜者未有甚於此者理外可疑者亦未有甚於此者臣不敢以合下之可矜者妄言理外之可疑者然散在各處者弊尤大焉義興軍威之寺奴多在比安義城比安義城之寺奴多在軍威義興身在之邑謂非所掌而任棄案在之官難於越境而推尋相距之遠或至數百里只委頭目責出所納其虛謊艱辛之狀有倍於本縣所在者而終必虛謊者益虛謊艱辛者益艱辛竝與依俙模索之跡而無復指向推諉之道是豈細故也哉臣愚死罪以爲各於奴婢身在邑區別分屬換整都案每式年各其邑修案報司每年身貢亦自各其邑比摠上納則庶有實效而除一許多葛藤紛紜之端矣若其馱價之費固是不可無者至於營下勘債三十五兩京司情錢六十三兩亦非可堪之道竝爲減革似爲不少之惠矣續大典曰田稅及三年米作木正五升三十五尺廣七寸大同升尺同田稅又於軍布條各衙門所納一竝以準六升四十尺爲式則近來砲保九升之法未知始於何年田稅七升爲準者亦未知據於何例而無論各軍門各衙門專以點退爲事升品尺數年加歲增所謂人情又是苦弊而人情之外又有別人情別人情之外又有苞苴雜費如是之故每丁元納外加捧後錢而猶爲不足至於該色出債彌縫此豈祖宗朝爲民之苦心盛意也哉臣愚死罪以爲升數則一遵舊典人情則量宜酌定著爲令甲莫或違越則庶爲吏民一段支保之道矣管仲曰萬室之邑必有萬鍾之藏藏繈千萬千室之邑必有千鍾之藏藏繈百萬春以奉耕夏以奉耘來耟器械種饟糧食必取贍焉軍威亦千室之邑也以還穀觀之則不啻千鍾之藏而糶糴失宜反爲農家莫大之弊以邑力論之則元無一繈之錢而支遣不行乃取人吏口吻中物甚至有事則必斂戶斂結如卜定迎送之類是也催科則輒侵族侵隣如還上上納之屬是也侵漁多端流亡相續昔之四千戶今爲二千餘戶戶縮而而官益窘官益窘而民益困官民相關之勢固其然也若無裕財長久之方可以公私俱利則設有救瘼多少之益特爲一時姑息之策而已且以還弊言之衙奴仵作至窮無依而京外使役行資難辦則出債防糴積逋如山虛錄中難捧者亦多此類也此若不能別般變通則雖今日充積必明日枵然所以變通之道亦在裕財一事矣且所謂雇價租者卽是傳關之資而出於應役之戶者也在昔四千戶之時每戶以二斗三升通同磨鍊收捧排比以爲一年公用者到今役戶不滿二千故所收之租則隨戶減縮應下之處則比前有加往日一年之需今爲半千之用而其所擔當擧行者只一色吏而已故侵民之端實由於此公務之滯亦緣於是而吏胥中一經此任則蕩敗家産無人不然或至逋欠或作流丐其所哀矜憂悶有不可狀矣窮民困於戶斂而旣不得減罷貧民迫於責應而又不能添給立視其顚連之狀漠然無矯救之道焉用彼字牧之官哉今若欲救其末必宜先治其本臣愚死罪以爲本道巡營所管各倉中留庫錢雖有不虞之重而姑無及時之需此錢六千兩限五年以無邊貸下則每年備納一千二百兩如是五年則洽準所貸六千之本數而其剩雖除逐年補用元錢六千自在而不出十年穀可近萬包矣錢之利穀之耗歲不下過千兩近千包折半用下折半設屯年年增之又增而末乃竝本錢添土則將爲永世不拔之基一掃諸般難救之弊而又綽有餘裕矣臣博採物情參以已見其所斂散糶糴之法措置收支之規已有心上籌劃若蒙允兪之音則臣謹當聚會吏民成出約條以爲永久遵行之地伏乞以臣此疏下于廟堂劃卽稟旨還穀則八千九百餘石除五年分排捧納軍丁則四百名移定於他邑寺貢則各屬身在邑而勘債情錢亦爲減革上納則升數從舊典情債減過濫殖財則道內各倉所在無邊錢六千兩限五年貸下使此五條得蒙施行則一邑生靈不勝萬幸臣猥以千不近似之姿濫叨百里分憂之任未效一日之責敢陳五事之請狂妄唐突之罪猥屑震惶之情死無容逃莫知所云臣無任云云省疏具悉逋穀限年分捧事軍丁移屬他邑事寺奴婢換定都案事殖財添土事與上納木品事竝令廟堂稟處而千餘戶摠之三倍軍摠黃白絶戶至於半千之多近二百口奴婢之餘者未滿十餘口云則爾邑之弊可謂變則通之機使之另確回啓